La Bibia piemontèisa/Testament Vej/Salm/Salm 84


84. Coma ch'a l'é bel ël leugh andoa ch'it vive 
Ël Salmista a manifesta sò desideri d'esse a la presensa 'd Nosgnor ant ël Templi 'd Gerusalem, përchè Nosgnor a l'é col ch'a goerna sò pòpol.

Për ël diretor ëd la mùsica, scond la melodìa dita "Ha Ghitit", scrivù dai Coraìta. Un salm. Coma ch'a l'é bel ël leugh andoa ch'it vive, Nosgnor ëd l'Univers! Coma ch'i l'hai anvìa d'intré 'nt le cort ëd la ca 'd Nosgnor! Con ël cheur e con tut mè còrp i crijo 'd gòj anvers al Dé ch'a viv.

Fin-a j'osej a-i treuvo na ca, la róndola a-i fà sò nì andoa guerné soa fiolansa, aranda dij tò autar, Nosgnor ëd l'Univers, mè rè e mè Dé. Che 'd boneur ch'a l'han coj ch'a vivo an toa ca e ch'a-i canto 'd làude tùit ij di! [Intërludi]

Che 'd boneur ch'a l'han coj ch'a treuvo an ti la fòrsa ch'a-j manca e ch'a l'han anvìa 'd përcore le stra ch'a pòrto a tò templi. Cand ch'a passo për la val ëd Baca Nosgnor a-j forniss ëd na sorgiss për bèive. La pieuva d'otogn a j'arvest ëd benedission. A seguitran a chërse fòrt e minca un ëd lor a comparirà dë 'dnans a Nosgnor a Gerusalem. 

Nosgnor, Dé dl'Univers, scota mia sùplica; sent lòn ch'i diso, Dé 'd Giacòb! [Intërludi] 

Nosgnor! Varda con favor ël rè, nòstr ëscu! Fissa tò sguard an sla facia 'd col ch'it l'has consacrà.

Un di sol passà 'nt le cort dël templi, a val ëd pì che sent di passà da n'àutra part. I vorerìa pitòst ësté mach tut daspërmi dë 'dnans a la pòrta dla cà 'd mè Dé che sté 'd ca ansema a 'd gent ch'a l'ha gnun-a tëmma 'd Nosgnor.

Nosgnor Dé a l'é tanme 'l sol ch'a 'nlumina e në scu ch'a dà 'd protession. A l'é Nosgnor ch'a dà la grassia e la glòria. Chiel a l'é sèmper dispòst a fé 'd bin a coj ch'a fan lòn ch'a l'é giust. Nosgnor ëd l'Univers, che 'd boneur ch'a l'han coj ch'a l'han fiusa an ti.

Nòte 

Bibia
Testament Vej
Salm